Ο **Διονύσης Παγουλάτος** ήταν Έλληνας ηθοποιός. Γεννήθηκε στο Αργοστόλι της Κεφαλλονιάς το 1923. Αποφοίτησε από τη Δραματική Σχολή του Εθνικού Θεάτρου το 1948.

Καριέρα στο θέατρο
------------------

### Η αρχή στο τέλος της δεκαετίας του ´40

Πρώτη εμφάνιση του στο θέατρο το 1948 στην αίθουσα του Πειραϊκού Συνδέσμου με το "Νέο Θέατρο" στο έργο του Δημήτρη Κουνελάκη *Ο αγαπητικός της βοσκοπούλας.*

* 1948-1949 στο Εθνικό Θέατρο στον *Κουρέα της Σεβίλλης* του Πιερ-Ωγκυστέν Καρόν ντε Μπωμαρσαί.

Από το 1949 και για τρία χρόνια υπηρετεί τη στρατιωτική του θητεία.

### Στη δεκαετία του ´50

* Από το 1951 έως το 1955 ανήκει στο θίασο Έλλης Λαμπέτη- Γιώργου Παππά- Δημήτρη Χορν. Στο θίασο αυτό έπαιξε στο θέατρο "Κυβέλης" στα έργα *Ξενοδοχείο η ευτυχία* του Σωβαζόν και *Μια γυναίκα χωρίς σημασία* του Όσκαρ Ουάιλντ που ανέβηκε με την συνεργασία της Κυβέλης.

Συμμετέχει σε παραστάσεις του ίδιου θιάσου στην Κύπρο, Κωνσταντινούπολη, Αίγυπτο με τα έργα: Ουίλλιαμ Σαίξπηρ *Άμλετ*, Ντάριο Νικοντέμι *Το κουρέλι,* Φιόντορ Ντοστογιέφσκι *Έγκλημα και τιμωρία*, Χιου Χέρμπερτ *Γαλάζιο φεγγάρι*, Τζων Πάτρικ *Ανυπόμονη καρδιά*, Ώστιν Στρονγκ *Ο έβδομος ουρανός* κ.ά. Το 1955-1956 ιδρύει την "Νέα Ελευθέρα Σκηνή" και παρουσιάζει στο θέατρο "Διονύσια" της Καλλιθέας τα έργα: Γρηγορίου Ξενόπουλου *Το φιόρο του Λεβάντε*, Ώστινγκ Στρονγκ *Έβδομος ουρανός*, Ντ.Υσσώ- Γκάου *Βαθιές είναι οι ρίζες*, Μιχάλη Κουνελάκη *Η απαγωγή της Σμαράγδως*, Φρανκ Στέητον *Το ατμόπλοιο Τζόαν Ντάνβερς* κ.ά. Καλοκαίρι 1956, θέατρο "Εθνικού Κήπου" με τον θίασο Νίκου Χατζίσκου στα έργα *Η στρίγκλα που έγινε αρνάκι* του Ουίλιαμ Σαίξπηρ και *Ο Μιμίκος και η Μαίρη* του Δημήτρη Γιανουκάκη.

* 1956-1957 σε περιοδεία με τον θίασο του Αλέκου Αλεξανδράκη με την Άννα Κυριακού στα έργα *Πικ-νικ* του Ουίλλιαμ Ινγκ, *Κληρονομιά με φούντες* του Κώστα Αναγνωσταρά, *Το κουρέλι* του Ντάριο Νικοντέμι.

Το Καλοκαίρι του 1957 φτιάχνει θίασο μαζί με την Ελεάνα Απέργη και παρουσιάζουν στο θέατρο "Ραντάρ" σε επανάληψη τα έργα "Βαθιές είναι οι ρίζες", "Η απαγωγή της Σμαράγδως", "Το ατμόπλοιο Τζόαν Ντάνβερς" κά.

Το 1957 ο Διονύσης Παγουλάτος παντρεύεται την ηθοποιό Ελεάνα Απέργη. Μαζί θα ζήσουν 48 χρόνια και θα αποκτήσουν δύο κόρες τη Μαρία και την Ολυμπία. Μαζί θα βρεθούν και στην σκηνή τα περισσότερα χρόνια.

* 1957-1958 Περιοδεία με τον θίασο Νίκου Χατζίσκου με τα έργα "Ερωτόκριτος" του Βιτζέντζου Κορνάρου, "Η στρίγγλα που έγινε αρνάκι" του Σαίξπηρ και "Ο Μιμίκος και η Μαίρη" του Δημήτρη Γιανουκάκη.

Καλοκαίρι 1958 στο θέατρο "Εθνικού κήπου" με την "Νέα σκηνή" του Κωστή Λειβαδέα στην "Ανθισμένη μυγδαλιά" του Δημήτρη Γιανουκάκη.

* 1958-1959 στο θέατρο "Μαρίκας Κοτοπούλη" στο θίασο Μαίρης Αρώνη με τον Ντίνο Ηλιόπουλο στα έργα "Φωνάζει ο κλέφτης" του Δημήτρη Ψαθά και "Η χρυσή αράχνη" του Στέφανου Φωτιάδη.

### Στη δεκαετία του ´60

* 1959-1960 στο θέατρο "Μαρίκας Κοτοπούλη" στο θίασο Ντίνου Ηλιόπουλου- Τζένης Καρέζη- Διονύση Παπαγιανόπουλου στο έργο "Το κοροϊδάκι της δεσποινίδος" των Νίκου Τσιφόρου- Πολύβιου Βασιλειάδη.

Το καλοκαίρι του 1960, περιοδεία με το θίασο Ελεάνας Απέργη- Διονύση Παγουλάτου, με το έργο του Ξενόπουλου "Το φιόρο του Λεβάντε".

* 1960-1961 Περιοδεία με τον θίασο της Τζένης Καρέζη με τα έργα: "Ήταν ένα κουτό κορίτσι" του Ιάκωβου Καμπανέλλη, "Η κυρία του κυρίου" των Τσιφόρου- Βασιλειάδη, "Αγάπη μου Νεγρίτσα" του Φρανσουά Καμπώ, "Ματωμένος γάμος" του Φεντερίκο Γκαρθία Λόρκα, "Το κουρέλι" του Νικοντέμι, "Το Ζαμπελάκι" του Διονύσιου Ρώμα.
* 1961-1962" Κυκλικό θέατρο" του Λεωνίδα Τριβιζά. Ούγκο Μπέττι "Μια όμορφη Κυριακή του Σεπτέμβρη".

Το 1962 ο Διονύσης Παγουλάτος μαζί με την Ελεάνα Απέργη φτιάχνουν ένα νέο θέατρο στην Αθήνα,στην οδό Σίνα και του δίνουν το όνομα του πρωταγωνιστή του Ελληνικού θεάτρου της περιόδου 1930-1950 "Γιώργου Παππά".
Καλοκαίρι 1962 Θίασος Απέργη- Παγουλάτου "Οι τρεις άγγελοι" του Αλμπέρ Υσσόν στο θέατρο "Γιώργου Παππά".
Καλοκαίρι 1964 Θίασος "Επτανησίων ηθοποιών" Απέργη- Παγουλάτου. Παραστάσεις στο θέατρο "Γιώργου Παππά" και περιοδεία στα Επτάνησα με τα έργα του Ξενόπουλου "Το φιόρο του Λεβάντε" και "Στέλλα Βιολάντη", με αφορμή τα 100 χρόνια από την Ένωση των Επτανήσων με την Ελλάδα.
Καλοκαίρι 1965 Θίασος Απέργη-Παγουλάτου. Περιοδεία στη Γερμανία με το έργο "Δεσποινίς ετών 39" των Σακελλάριου- Γιανακόπουλου.

Από το 1965 έως το 1973 ο θίασος Ελεάνας Απέργη - Διονύση Παγουλάτου παρουσιάζει στο θέατρο "Γιώργου Παππά" τα έργα:

* 1965-1966 Ντομινίκ Νοάν "Ο τρίτος μάρτυς" και Αλέκου Γαλανού "Το καιρό της Ειρήνης".
* 1966-1967 Μώρις Μπράντελ- Ανίτα Χαρτ "Ένας απρόσκλητος μουσαφίρης" και Ουίλλιαμ Σαίξπηρ "Ο Έμπορος της Βενετιάς".
* 1967-1968 Σομερσέτ Μωμ "Δια παρασχεθείσας υπηρεσίας" και Αλέκου Σακελλάριου- Χρήστου Γιανακόπουλου "Δεσποινίς ετών 39".
* 1968-1969 Δημήτρη Βυζάντιου "Βαβυλωνία".

### Στη δεκαετία του ´70

* 1970-1971 Ίστβαν Ορκένυ "Οικογένεια Τοτ" με τη συνεργασία του Μίμη Φωτόπουλου.
* 1971-1972 Διονύση Παγουλάτου "Ο Αφορεσμένος". Καλοκαίρι 1972 περιοδεία με το ίδιο έργο. 1972-1973 2ος χρόνος του "Αφορεσμένου".

Από το 1973 και έως το 1983 ο Διονύσης Παγουλάτος ανήκει στο δυναμικό του Κρατικού Θεάτρου Βορείου Ελλάδος και παίζει σε δώδεκα έργα: Μπρένταμ Μπήαμ "Ενας Ομηρος", Ξενόπουλου "Ο Ποπολάρος", Γεώργιου Χορτάτζη "Κατσούρμπος", Γεωργίου Σουρή "Τα ίδια και τα ίδια", Γεώργιου Θεοτοκά "Αντάρα στ´ Ανάπλι", Αρθουρ Μίλλερ "Η δοκιμασία", Μιχάλη Κουνελάκη "Η απαγωγή της Σμαράγδως", Θόρτον Ουάιλντερ "Η προξενήτρα", Ιάκωβου Καμπανέλλη "Το παραμύθι χωρίς όνομα", Βαγγέλη Γκούφα "Τρικυμία σε φλυτζάνι", Σπύρου Μελά "Ο μπαμπάς εκπαιδεύεται", Άρθουρ Μίλλερ "Ήταν όλοι τους παιδιά μου", Διονύση Παγουλάτου "Ο Αφορεσμένος", Παντελή Χορν "Το φιντανάκι".
Λίγο πριν βγει στην "σύνταξη" το 1983 ο Διονύσης Παγουλάτος παρουσιάζει στην Αθήνα στο θέατρο "Διονύσια" και σε περιοδεία το έργο του Κώστα Βάρναλη "Η αληθινή απολογία του Σωκράτη". Ακολουθεί δεκάχρονη "σιωπή"...

### Οι τελευταίες συμμετοχές στο θέατρο

* Το Καλοκαίρι του 1993 παίζει στο θέατρο "Σέττας" στην Εύβοια στο έργο του Σταύρου Μελισσινού "Αχ αυτός ο Βοκάκιος".
* Το Καλοκαίρι του 1996 στο ίδιο θέατρο παίζει στην "Ηλέκτρα" του Σοφοκλή, ενώ το Καλοκαίρι του 1997, στο θέατρο "Σέττας" κάνει την τελευταία εμφάνιση του στο θέατρο στο έργο "Ιφιγένεια η εν Αυλίδι", με "Ιφιγένεια" την κόρη του, Ολυμπία Παγουλάτου.

Στον Κινηματογράφο
------------------

* 1960 "Το κοροϊδάκι της δεσποινίδος" του Γιάννη Δαλιανίδη.
* 1960 "Τρεις κούκλες και εγώ" του Νίκου Τσιφόρου.
* 1962 "Έγκλημα στην Ομόνοια" του Χρήστου Λαθουρόπουλου.

Στην Τηλεόραση και το ραδιόφωνο
-------------------------------

Ο Διονύσης Παγουλάτος έκανε μία και μοναδική εμφάνιση στην τηλεόραση στη μεταφορά του θεατρικού έργου του "Ο Αφορεσμένος" στο "Θέατρο της Δευτέρας" το 1980. Αντίθετα συμμετείχε στην μεταφορά πολλών θεατρικών έργων στο ραδιόφωνο όπως: "Μαρία η Πενταγιώτισσα" το 1958, "Ο Καραγκιόζης φούρναρης" το 1959, "Ο σταυρός και το σπαθί" το 1960, "Ορφέας στον Άδη" το 1960 κ.α

Συγγραφικό έργο
---------------

Ο Διονύσης Παγουλάτος εκτός από τον "Αφορεσμένο", το θεατρικό έργο που έγραψε και παρουσίασε το 1972 στο θέατρο "Γιώργου Παππά" και το 1980 στο Κρατικό Θέατρο Βορείου Ελλάδος, έγραψε και την κωμωδία "Πουλιάδα" - παραφράζοντας την "Ιλιάδα" - που όμως δεν ανέβηκε ποτέ στο θέατρο.

Πέθανε στις 27 Αυγούστου 2003 σε ηλικία 80 ετών και κηδευτηκε στο νεκροταφειο του Κόκκινου Μύλου.

Πηγές
-----

* Από το αρχείο του Κρατικού Θεάτρου Βορείου Ελλάδος.
* Από το αρχείο του Εθνικού Θεάτρου.
*